b"\n_START_ARTICLE_\nMiquel Mayol i Raynal\n_START_SECTION_\nBiografia\n_START_PARAGRAPH_\nVa estudiar dret a Par\xc3\xads, Montpeller i Alger abans de ser advocat a Nantes i a Perpiny\xc3\xa0. El 1968, any del seu retorn a la capital rossellonesa, es va adherir al Grup Cultural de la Joventut Catalana i al Partit Socialista Unificat. El 1970 va fundar el Comit\xc3\xa8 Rossellon\xc3\xa8s d'Estudis i d'Animaci\xc3\xb3, que el 1972 es va convertir despr\xc3\xa9s en l'Esquerra Catalana dels Treballadors (ECT), primera expressi\xc3\xb3 pol\xc3\xadtica moderna de l'esquerra catalanista a la Catalunya del Nord. El 1999, va integrar-se a Esquerra Republicana de Catalunya._NEWLINE_Arran de les eleccions europees, aquell mateix any, aquesta formaci\xc3\xb3 pol\xc3\xadtica va obtenir un diputat en coalici\xc3\xb3 amb Eusko Alkartasuna. El juny de 2001 fou Miquel Mayol qui ocup\xc3\xa0 aquest c\xc3\xa0rrec. El 2004 fou substitu\xc3\xaft per l'eivissenc Bernat Joan i Mar\xc3\xad. En la seva etapa com a eurodiputat va criticar que no es pogu\xc3\xa9s fer servir el catal\xc3\xa0 i va defensar el dret a una possible ampliaci\xc3\xb3 interna de la UE._NEWLINE_Miquel Mayol ha participat activament a la majoria d'iniciatives en defensa de la llengua i la cultura catalanes a Catalunya del Nord, com per exemple la Universitat Catalana d'Estiu, la Bressola, l'Escola Popular Catalana o la realitzaci\xc3\xb3 de la Porta dels Pa\xc3\xafsos Catalans. _NEWLINE_L'any 2014 fou guardonat amb el Premi Joan Blanca de la vila de Perpiny\xc3\xa0 que reconeix el comprom\xc3\xads en defensa de la cultura i de la identitat catalanes."